runetrust/blame-folketinget-dk huggingface dataset:
Sólbjørg Jakobsen (LA), 2023-10-05:
Det er dejligt at høre, at vi nok kan finde noget at enes om på den front.
Det tror jeg også danskerne vil sætte stor pris på.
Jeg er helt enig i, at der er nogle af de administrativt ansatte, vi bestemt ikke kan undvære.
Nu er jeg selv en af dem, som jeg tænker vi burde kunne have i hvert fald lidt færre af.
Jeg leverede ikke selv den helt store kernevelfærd, men det var nødvendigt med det bureaukrati, der påkræves.
Jeg vil også lige italesætte det frås, der er i kommunerne.
Hvad med kulturprojekter til millioner og små krokodillezooer osv.?
Altså, er vi der, hvor vi også kan gøre op med det?
Pia Olsen Dyhr (SF), 2023-10-05:
En af de ting, SF fik ind i finansloven, da der sad en socialdemokratisk etpartiregering, var jo besparelser på administrationen, altså at man skulle spare 0,5 mia. kr. på konsulenter i staten og i kommuner og regioner.
Det er stadig væk svært, kan jeg se, at komme helt i mål med en af de ting, vi mente man kunne kigge lidt på.
Det var bl.a. Kammeradvokaten, som man bruger i ret stor stil fra statens side.
Nu må vi se.
Jeg synes stadig væk, det er en vigtig ambition.
Jeg vil også bare lige anholde en lille ting, for nogle af dem, der laver administration, har vi stadig væk brug for.
De er ellers blevet fyret i stor stil, men de giver god mening, fordi lægen, sygeplejersken og andre jo ikke skal stå og lave det arbejde.
Der er HK'eren den bedste kompetence.
Men der er da bestemt ting, jeg gerne vil kigge på, og jeg synes, der er mange ting, som vi kan rydde op i sammen.
Desværre er vi jo mange, der har sagt det rigtig mange gange.
Regeringen gør det også, og jeg tror faktisk, at vi her har en fælles ambition på tværs af alle i Folketinget om gerne at ville gøre noget ved det.
Det kræver bare, at vi gør det.
Sólbjørg Jakobsen (LA), 2023-10-05:
Vi er i Liberal Alliance godt og grundigt trætte af at se danskernes hårdttjente penge gå op i administration, flyselskaber, frås og udgifter, der ikke har noget med egentlig kernevelfærd at gøre.
Jeg vil faktisk vove at påstå, at Liberal Alliances og SF's vælgere har det tilfælles, at de med glæde betaler den del af skatten, der går til reel kernevelfærd, men er SF ikke enig i, at vi skal gøre op med ekstremt meget af det her bureaukrati, vi kan se, og den frås og udvikling, vi kan se?
Bare siden 2019 har vi fået 13.000 flere administrativt ansatte i det offentlige.
Det er altså en ekstrem udvikling, der sker, og ud over at vi selvfølgelig skal prioritere kernevelfærden, er det så ikke også på tide, at vi får prioriteret de offentlige midler lidt anderledes?
Pia Olsen Dyhr (SF), 2023-10-05:
Vi lancerede jo sammen med Socialdemokraterne før valget i 2019 det, at man også skulle sørge for at have velfærden tæt på, og jeg har selvfølgelig tænkt mig at blive ved med at kæmpe for, at man har en skole, læge og politi i landdistrikterne.
Det håber jeg også at Socialdemokraterne vil huske på.
Den anden del er jo, at hvis man kigger i regeringsgrundlaget, står der meget tydeligt, at der også skal investeres i vores busser.
Vi mangler stadig væk at se det udmøntet, og det synes jeg da at vi sammen med Danmarksdemokraterne skal holde regeringen op på.
Inger Støjberg (DD), 2023-10-05:
Ja, som man kan høre, er det også noget, der ligger SF på sinde, altså både det, at landdistrikterne skal opprioriteres, men også, at Danmark ikke knækker over
Der må jeg jo nok sige, at det er en af de meget store bekymringer for os i Danmarksdemokraterne, at Danmark simpelt hen er ved at knække over, altså at der er for langt imellem, hvordan verden ser ud i storbyerne, og hvordan den ser ud ude i landdistrikterne.
Pia Olsen Dyhr (SF), 2023-10-05:
Jeg tror, det er rigtig vigtigt, at vi har et Danmark i balance, og jeg er helt enig med fru Inger Støjberg i, at det er noget, vi skal løfte i begge sider af Folketingssalen, for ellers knækker Danmark over.
Hvis man bor i landdistrikterne og oplever, at man ikke kan tage en bus i skole, men at man er nødt til at have en bil, så flytter flere og flere folk jo væk fra landdistrikterne og mod byerne.
Jeg vil gerne have et land, hvor vi stadig væk har skoler i de fleste af vores byer, og hvor man har muligheden for at komme til lægen, og det er jo nogle af de udfordringer, vi allerede står med lige nu og her.
Så derfor synes jeg, det er nogle oplagte ting at kigge på i forbindelse med finanslovsforhandlingerne.
Det handler generelt om de her besparelser, og så er det ofte de mere tyndtbefolkede områder, der risikerer besparelsen, end det er byerne.
I forhold til den kollektive trafik er det jo et hjertebarn, og dengang jeg selv var transportminister, sørgede vi faktisk for, at der var en pulje decideret til busser, så man kunne fastholde busser i hele Danmark.
For det er jo ikke noget problem, hvis man har en busrute 5A, som kører hele tiden fyldt med passagerer, men det er et problem, hvis man har en busrute på landet, som alle – ældre og unge – er afhængige af, og som nu forsvinder.
Inger Støjberg (DD), 2023-10-05:
Nu er fru Pia Olsen Dyhr sikkert godt klar over, at landdistrikterne er noget af det, der fylder meget for Danmarksdemokraterne, men jeg har også bidt mærke i, at det faktisk også er noget af det, der fylder meget for SF.
Jeg vil derfor gerne spørge til, hvordan fru Pia Olsen Dyhr har set på de tiltag, de nedskæringer, der jo ligger i finanslovsudspillet, både når det handler om byfornyelsespuljen, og når det handler om bredbåndspuljen, men også når man ser på busruterne, som bliver skåret væk i landdistrikterne.
Er det noget, som SF kommer til at spille ind i forhold til de finanslovsforhandlinger, som jo går i gang lige om lidt?
Pia Olsen Dyhr (SF), 2023-10-05:
Nu ved jeg jo, at spørgeren selv er læge.
Jeg ved, hvor svært det er at være patient, hvis man ikke kan forstå sin læge.
Når man snakker arbejdskraft, snakker man bare arbejdskraft sådan generelt, men det, der er udfordringen i fremtidens Danmark, er jo den rigtige arbejdskraft, og at vi kommer til at mangle folk, der kan arbejde i vores velfærdssektor.
Og der kan vi ikke bare ved at lave et center i Afrika, eller hvor Moderaterne nu forestiller sig det, løse det problem.
Mona Juul (KF), 2023-10-05:
Det tror jeg simpelt hen også godt vi kan.
Det ville jo være helt vildt i en retsstat, at vi ikke havde en retssikkerhed for danske virksomheder.
Vi står på kanten af at have ventet i 3 år på nogle iværksætterforhandlinger, og der skal vi jo lige have basale ting på plads allerallerførst.
Det må simpelt hen være det vigtigste.
Vi kunne høre, at der i statsministerens åbningstale blev talt om Sara og Monopolet og flagermus osv.
Men helt ærligt, kender vi ikke udfordringerne?
Kender vi ikke nogle af virkemidlerne, og kunne vi ikke bare se at komme i gang med nogle af de ting, som er benspænd for, at vi får foldet den vedvarende energi hurtigere ud?
Pia Olsen Dyhr (SF), 2023-10-05:
Jo, jeg tror, vi alle sammen godt ved, hvad det er, der er udfordringerne, hvis vi skal sætte flere vindmøller op til lands, og hvad der skal sættes op af vindmøller til havs.
Jeg vil sige, at noget af det, der er sket, er, at man udsætter ting igen og igen, og det er dybt bekymrende.
Man satte kun dem op, man var forpligtet på før valget, og det ønsker jeg ikke skal ske igen, så derfor synes jeg sådan set, vi har en interesse på tværs af Folketinget i at holde regeringen op på, at der skal handles.
Jeg skal ikke udtale mig på Socialdemokratiets vegne.
Jeg er ikke socialdemokrat, jeg er SF'er.
Jeg ved godt, at nogle af jer driller mig med det en gang imellem, men jeg er SF'er, og jeg synes, det er meget tydeligt i de her dage, at jeg er SF'er, for jeg mener selvfølgelig, at vi skal forbedre seniorpensionen, for det har vi lovet hinanden.
Men jeg er også optaget af en anden del af det.
Ud over seniorpension er jeg sådan set også optaget af Arnepensionen, som vi lavede sammen.
Det er jeg jo glad for at der er flere partier i Folketinget der har forstået vigtigheden af.
Det er så sjovt nok de samme partier, der var med til at lave seniorpensionen, som nu løber fra den, så i virkeligheden synes jeg måske, at ordføreren skulle være lidt mere kritisk over for Venstre, der løber fra den.
Nick Zimmermann (DF), 2023-10-05:
Det lyder rigtig godt, for man kan jo undre sig meget over, at Socialdemokraterne, som i hvert fald tidligere har slået sig op på at være de udfordrede gruppers talerør, nu lige pludselig ikke vil være med til at forbedre vilkårene for de allermest nedslidte danskere.
Hvad tænker SF egentlig der er sket med Socialdemokraterne?
Er man gået fra, at man måske før i tiden slog sig op på at tale for dem, der var udfordret i det danske samfund, til nu bare mere at være en del af en teknokratisk regering, eller hvad?
Pia Olsen Dyhr (SF), 2023-10-05:
Altså, vi har sådan set som en del af vores finanslovsudspil lagt an til, at vi skal forbedre seniorpensionen.
Selvfølgelig har vi det, for det har vi jo lovet sammen med Dansk Folkeparti, Socialdemokratiet og Enhedslisten ikke at forglemme, for det var de fire partier, der lavede Arnepensionen sammen.
I forbindelse med Arnepensionen lavede vi jo forskellige elementer, og når man laver et forlig og en aftale med hinanden, kan man efterfølgende sige, at et forlig ikke holder længere, fordi der ikke er flertal mere.
Men der er faktisk elementer af det, der bliver til noget.
Besparelserne på jobcentrene kommer jo, men vi får ikke lavet løftet af seniorpension, og det stiller jeg mig ret undrende over for.
Og det tænker jeg da er noget af det, vi sammen med Enhedslisten og Dansk Folkeparti skal bruge nogle flere kræfter på.
Nick Zimmermann (DF), 2023-10-05:
Tak for det.
Tilbage i oktober 2020 indgik SF og DF jo sammen med Socialdemokraterne en aftale om at forbedre seniorpensionen, og nu løber Socialdemokraterne så fra det løfte.
Det er selvfølgelig rigtig ærgerligt, når man ved, at det er de mest nedslidte danskere, der har brug for seniorpensionen.
Jeg kunne godt tænke mig at prøve at spørge SF, om de er parat til sammen med Dansk Folkeparti at gøre det til et fælles krav i de kommende finanslovsforhandlinger, at seniorpension skal styrkes og forbedres.
Pia Olsen Dyhr (SF), 2023-10-05:
Jeg tror i virkeligheden, jeg vil tage udgangspunkt i, hvad det er, vi skal i fremtiden.
Jeg synes også, de unge skal have et frit valg, men er det 30 forskellige journalist- og kommunikationsuddannelser, vi har på de forskellige universiteter?
Jeg tænker, at det kan vi måske godt gøre på en klogere og smartere måde.
Måske kunne det også gøres mere attraktivt at søge ind på sygeplejeskolen, og måske kan vi gøre det mere attraktivt at blive pædagog.
En af delene er jo at sørge for en ordentlig løn.
Det er en del af det.
En anden del af det er også at sørge for en god uddannelse.
Det har SF nu, sammen med Liberal Alliance og Konservative, været med til at sikre at vi sætter i gang – selvfølgelig sammen med regeringen, for vi har jo ikke gjort det alene.
Altså investerer vi nu i vores pædagoguddannelser.
Det synes jeg jo er vigtigt.
For vi kan se, at det bare er gået nedad i forhold til pædagoguddannelsen.
Det er jo ikke, fordi jeg siger, at alt i den der aftale er perfekt.
Sådan er kompromisets kunst, men jeg synes, at kompromiset klart falder ud til fordel for det, vi synes er vigtigt, nemlig at flere unge i fremtiden skal ind på vores velfærdsuddannelser.
Martin Lidegaard (RV), 2023-10-05:
Vi har åbenbart lyttet til nogle forskellige, for velfærdsuddannelserne sagde jo selv: Vi er bange for den her omlægning, fordi konkurrencen mellem de nye universitetsuddannelser og velfærdsuddannelserne bliver hårdere, og derfor kan resultatet meget vel at blive, at der er færre, der søger ind på velfærdsuddannelserne.
Vi har jo haft sådan en tradition for i det her land at tage udgangspunkt i, hvad den enkelte unge drømmer om, og det tror jeg er et godt udgangspunkt.
I stedet for at betragte de unge som små tandhjul i et stort maskineri, skal vi altså kigge på: Hvad vil den unge gerne selv?
Så er jeg enig i, at vi skal styrke velfærdsuddannelserne og erhvervsskolerne.
Det er også hjerteblod for os, og det vil vi gerne finde penge til, men hvorfor skal vi nedlægge 5.000 studieårsværk for at gøre erhvervsuddannelserne bedre?
Pia Olsen Dyhr (SF), 2023-10-05:
Det tror jeg i sig selv er meget sundt, når man skal diskutere, hvor det er, det giver mening at have en 2-årig kandidatuddannelse, og hvor det giver mening at have en 1-årig kandidatuddannelse.
Jeg vil faktisk gerne lytte til universiteterne i den her proces.
Det gjorde vi også i forhandlingerne, og det var derfor, vi endte med at være med.
For vi lykkedes sammen med De Konservative og Liberal Alliance med at hive regeringen i den rigtige retning, så der i virkeligheden skal være færre 1-årige kandidatuddannelser, end regeringen lagde op til.
Det var den ene del.
Den anden del er, at jeg ikke er imod at dimensionere på universiteterne.
Jeg bliver altså nødt til at være helt ærlig: Jeg synes, der skal være færre på vores universiteter i fremtiden.
Jeg synes, der skal være flere på vores velfærdsuddannelser, og der skal flere på vores erhvervsuddannelser.
Hvis man kun har en vis mængde unge, kræver det, at det er attraktivt at søge velfærdsuddannelserne, og vi har jo nu sørget for pengene til et løft af pædagoguddannelsen.
Men det er da også at sige, at der er færre, der skal læse på universitetet.
Martin Lidegaard (RV), 2023-10-05:
Også en varm tak herfra til Pia Olsen Dyhr for et godt samarbejde, ikke mindst på de to områder, hvor vi har noget fælles hjerteblod: hele den grønne omstilling og kampen for de mindste danskere og deres forhold i daginstitutionerne.
Vi var jo begge to imod, kan man sige, regeringens intentioner fra starten, og SF valgte så at gå med i en aftale med regeringen og andre partier, som skal dimensionere uddannelserne på universiteterne ned med 8 pct., og som så lægger op til, at 28 pct. af uddannelserne skal forkortes.
Det er vi kede af, det ved fru Pia Olsen Dyhr godt.
Mit spørgsmål i dag er sådan set: Når nu det her rammer universiteterne og det begynder at blive konkret og man skal til at skære ned på konkrete fag osv., så sidder universiteterne og kigger på det, og som jeg hører i min øresnegl, er det selvfølgelig svært for dem at blive enige, fordi det jo er deres uddannelser, det handler om. Hvor synes SF bedst at de her nedskæringer kan ramme?
Er det humaniora, statskundskab eller naturvidenskab, der har plads til det?
Pia Olsen Dyhr (SF), 2023-10-05:
Jeg tror, at rigtig mange vælgere gerne ville have haft en rød regering.
Jeg tror, rigtig mange vælgere kunne se, at det, der lykkedes i 3 år med Socialdemokraterne i regering og os andre som støttepartier, faktisk var meget progressivt og visionært.
Vi snakkede ikke kun om det.
Vi satte bl.a. næsten 1 mia. kr. af til naturen i Danmark.
Det er jo ikke sket før eller siden.
Det er et fantastisk skridt.
Og vi gjorde det også på velfærdsområdet.
Det tror jeg godt danskerne kunne lide.
Pelle Dragsted (EL), 2023-10-05:
Tak for det.
For det er jo et interessant fænomen, og det er ikke for at stå og lege ananas i egen juice.
Men det, man ser mange steder, hvor socialdemokraterne indgår den her type af große Koalitionen , altså brede koalitioner, sådan lidt teknokratagtige typer regeringer, er jo en bevægelse af vælgerne, der går mod højrefløjen.
Og det er ikke det, vi ser i særlig høj grad, indtil videre i hvert fald, i meningsmålingerne herhjemme.
Så hvad er det, der er særligt, tror ordføreren, for det fænomen?
Pia Olsen Dyhr (SF), 2023-10-05:
Tak for rosen.
Jeg bliver altid en lille smule genert, når jeg bliver rost, så jeg ved ikke rigtig, hvad jeg skal svare.
Men jeg tror, at noget af det, vi lykkes med på venstrefløjen i Danmark, jo er at italesætte de problemer, folk faktisk oplever de har.
Jeg tror, at hvis man akademiserer for meget over det og ikke tager det alvorligt, så er det, at man taler forbi borgerne.
Jeg synes faktisk, at vi på venstrefløjen løfter det.
Det gælder hele diskussionen om vores fælles velfærd.
Det er jo ikke for sjov, når folk siger, at man er nødt til at spare derude, at man fyrer sygeplejersker eller man fyrer sosu-assistenter, eller når vi kigger på Region Midtjylland, at man er nødt til nærmest at lukke Danmarks mest succesfulde mindre hospital – eller det kommer i hvert fald til at blive mindre i Danmark – nemlig Silkeborg Sygehus.
Det er jo sådan noget, folk oplever tæt på deres krop, og det synes jeg faktisk venstrefløjen har været god til at adressere.
Det så vi de sidste 3 år under en socialdemokratisk ledet regering.
Pelle Dragsted (EL), 2023-10-05:
Tak for det, og tak for en rigtig fin tale.
Jeg synes, det var godt, at ordføreren brugte tid på at gennemgå de sådan virkelige konsekvenser af de nedskæringer, der foregår rundtomkring i landet.
Listen kunne have været fortsat og fortsat og fortsat, for det er i kommuner i hele landet, at man skærer virkelig dybt lige nu, ind i benene af vores velfærdssamfund.
Men jeg vil også gerne rose ordføreren i det hele taget for det flotte arbejde, som har været gennemført, og den meget stærke opbakning, som ordførerens parti står med i befolkningen lige nu, som jo også er noget af årsagen eller måske hovedårsagen til, at vi ser en historisk stærk venstrefløj i Danmark.
Ifølge en Epinionsundersøgelse forleden dag ville der, hvis der var valg i morgen, være omkring 25 pct. af borgerne, der stemte på partier til Venstre for Socialdemokraterne.
Det er jo historisk.
Det har ikke fået så meget omtale, men jeg kan ikke huske mange gange i danmarkshistorien, hvor der har været så stor en tillid til partierne til venstre, og det er jo i høj grad ordførerens fortjeneste.
Der er selvfølgelig en interesse for det her fra venstrefløjspartier rundtomkring.
Hvad er det, vi gør?
Det var egentlig det, jeg ville spørge ordføreren om.
Hvorfor tror ordføreren at vi ser den her helt særlige udvikling i Danmark sammenlignet med andre europæiske lande?
Monika Rubin (M), 2023-10-05:
Mange tak.
Ja, det er netop det, der ligger i mit spørgsmål.
Det, der er problemet, er, at vi i EU kommer til at mangle 8 millioner mennesker i den arbejdsdygtige alder.
Som jeg har fået fortalt, er der allerede nu i Portugal simpelt hen fødende, der føder uden en jordemoder, fordi der ikke er jordemødre nok.
Det vil sige, at om kun 7 år kan vi altså ikke bare rekruttere fra EU.
Derfor vil jeg gerne høre SF, om man kunne være interesseret i at kigge på, hvordan vi i Danmark også kan rekruttere uden for EU.
Moderaterne har jo det her forslag om at lave et uddannelses- og udviklingssamarbejde med lande uden for EU, bl.a. i forhold til sundhedsuddannelser, men også eventuelt andre uddannelser.
Kristian Bøgsted (DD), 2023-10-05:
Tak for det.
Fru Monika Rubin snakker meget om, at vi skal have speedet op med flere vindmøller, med flere solceller, men jeg er bare nødt til at sige: Glem den folkelige opbakning til det, hvis man kun har fokus på, at vi skal sætte flere vindmøller og flere solceller op, men ikke kigger på, hvordan det fungerer ude bagved.
Jeg bor selv i Vestjylland, hvor vi har mange vindmøller og mange solceller.
Det er ikke særlig sjovt at stå og kigge ud på 50 vindmøller, hvor én snurrer rundt og resten står stille, mens elmåleren banker af sted til 8 kr. pr. kilowatt-time, og jeg har fået forringet min ejendom.
Det hjælper ikke at sætte flere op, hvis ikke man er indstillet på at kigge på noget af alt det bagved, der skal til, først.
Er Moderaterne indstillet på måske lige at skrue ned for tempoet med vindmøller og solceller og så få opbygget alt det bag ved først, så vi rent faktisk kan udnytte al den strøm, vi får?
Monika Rubin (M), 2023-10-05:
Tak til ordføreren for at gøre mig opmærksom på det.
Jeg må jo prøve at tale med undervisningsministeren om, hvad der er op og ned i det, for jeg kender ikke til den konkrete besparelse.
Jacob Mark (SF), 2023-10-05:
Jeg er da fuldstændig enig i, at vi skal have den nyeste viden.
Problemet er, at det er noget af det, der er blevet sparet væk ude på skolerne, og ved at have Center for Undervisningsmidler sørger man for, at alle skoler, uanset hvor de er i landet, har råd til den nyeste viden.
Det er også derfor, forlagene er så meget imod det her.
Det er, siger de, fordi det er en mulighed for, at alle skoler og alle elever kan få den nyeste viden, både gennem fysiske materialer og ved skærme.
Nu er det Moderaternes uddannelsesminister, som så vil lave en ret stor besparelse på det her, som vil betyde færre fysiske lærematerialer.
Monika Rubin (M), 2023-10-05:
Hvordan pengene bliver udmøntet i de besparelser, er det jo ikke os der beslutter.
Altså, det er jo lokale beslutninger.
Det, der er med lærebøger – det ved jeg i hvert fald fra medicinstudiet – og jeg ved godt, at jeg nu ikke svarer på spørgerens spørgsmål, men jeg synes bare, det er enormt vigtigt at få det med,
er, at vi skal passe på, at vi ikke går fuldstændig væk fra skærme og kun vil tilbage til bøgerne, for der er også noget viden, der så går tabt.
Det tager noget tid at skrive en bog, det tager noget tid at udgive en bog, og det tager noget tid at få den distribueret.
Hvordan man præcis har sparet på det enkelte center, ved jeg simpelt hen ikke noget om.
Jacob Mark (SF), 2023-10-05:
I den fantastiske by Sorø sker der noget endnu mere fantastisk hver eneste uge.
Der udgår nemlig en lastbil fuld af lærebøger, og de er fysiske.
Det er ikke skærmlærebøger eller læringsportaler.
Det er rigtige, fysiske lærebøger ligesom dem, ordføreren selv havde, da hun gik i skole.
Det er ikke kun Sorø, der udgår lastbiler fra; det sker faktisk over hele landet.
I alle landets regioner findes der det, der hedder Center for Undervisningsmidler, som hvert år gratis udlåner 2 millioner fysiske bøger til de danske folkeskoler.
De udlåner særlig til nogle af de skoler, der ikke har så mange penge, sådan at de også kan have noget fedt nyt undervisningsmateriale.
De sørger også for at levere værktøj eller tre-d-printere, hvis man skal lave ny praktisk undervisning, som også er noget af det, vi ønsker.
Jeg ved, det ligger Moderaterne meget på sinde, at vi skal have mindre brug af skærm i den danske folkeskole, og derfor undrer det mig, at man nu vil lave en kæmpe besparelse på Center for Undervisningsmidler, som jo bidrager til, at der kommer rigtige, fysiske lærebøger ude i skolerne.
Hvordan kan det være?
Monika Rubin (M), 2023-10-05:
Tak for spørgsmålet.
En af de ting, som jeg er blevet overrasket over, efter jeg er gået ind i dansk politik, er, hvor lidt læring der egentlig er på tværs af kommuner og på tværs af regioner, altså at lære fra hinanden, i forhold til hvis der er nogen, der har fundet på en god måde at løse nogle ting på.
Og jeg ville ønske, at man var bedre til det, for der er jo nogle kommuner, hvor man ikke behøver at gøre det, altså at hæve skatterne, og der er nogle kommuner, hvor man har formået rent faktisk at nedsætte noget af bureaukratiet og skaffe mere arbejdskraft.
Så jeg ville sådan ønske, at vi på en eller anden måde havde en platform, hvor man også delte de projekter, man iværksatte i kommunerne, med andre kommuner, så man kunne lære mere af hinanden.
Pelle Dragsted (EL), 2023-10-05:
Tak for det.
Så kunne jeg godt tænke mig at spørge ganske kort ind til noget helt andet, og det handler om vores velfærd.
Kommunerne er blevet tvunget til at skære voldsomt ned, og det er blevet fortalt, hvad konsekvenserne er af det.
Konsekvensen af det under de regler, der gælder nu, er, at staten kommer og uddeler det, vi kalder dummebøder, hvor man første år tager 75 pct., andet år 50 pct., tredje år 50 pct. og fjerde år 25 pct.
Der går altså 5 år, før kommunen selv kan få lov til at bruge de penge, den selv har indkrævet i skat.
Er det noget, Moderaterne vil være med til at gøre op med bare for det kommende år, for det ville være en meget, meget stor håndsrækning til kommunerne og til borgerne, som jo er dem, der rammes af velfærdsnedskæringerne?